Робърт Никсън 


РАЗКАЗ-ИГРА7 


Посвещавам този разказ-игра на съпругата си, която 
е най-големия фен на Коледа, който познавам! 


Благодарности на Стивън Джеймсън за отличната 
му редакторска работа. Благодаря ти, Стиви! 


Ти, читателю, си Дядо Коледа. Точно така, ти си леко чалнат, доста възрастен, с 
наднормено тегло и възголям червен нос. Имаш огромна бяла брада и мустаци, за 
които с Баба Коледка (ех, а беше време когато беше млада и й викаше Снежанка) 
имате вечни спорове дали да обръснеш. Заедно с вас живеят огромно количество 
леко досадни, нисички хора, които политически некоректните хора наричат 
„джуджета”. Откакто Кока-Кола ти е генерален спонсор традиционният ти зелен 
костюм е решен изцяло в червено (със съвсем малко бяло). 


Празниците идват, Коледа е тука, и е време да зарежеш целогодишния внос на 
играчки от Китай, да забравиш за риенето на еленови изпражнения и да оставиш 
Баба Коледка сама поне за една вечер (тя винаги мрънка по този повод). Предстои 
най-голямото предизвикателство. Ще успееш ли да раздадеш милиарди подаръци 
в рамките на една нощ без никой да те види? А ако си леко подпийнал? Съдбата на 
Коледа е втвои ръце, читателю! Мини на 1. 


1. 


21 декември е, 2012. Светът трябва да свърши според маите, но поради някаква 
неясна причина това не се случва. За съжаление и тази година ще трябва да 
разнасяш подаръци. Време е да се заемеш с началните приготовления. 


Разглеждаш списъците с послушните и непослушните деца, после списъците с 
възрастните и още по-възрастните. С известно облекчение зачеркваш от графата 
„трета възраст” тези, които са се споминали през годината - мястото в шейната 
никога не стига! Внезапно токът спира. По дяволите! Май в крайна сметка маите 
ще излязат прави. Излизаш навън и забелязваш, че всъщност един далекопровод 
се е скъсал от натежалия сняг. Нищо работа. Скоро отново има осветление и 
продължаваш зорко да преглеждаш списъците. Време е да вземеш решение кой 
ще получи подаръци и кой не. 


Можеш да се пробваш да раздадеш подаръци на всички хора на земята, това 
прави малко над 7 милиарда души, нещо, което изглежда непосилно - запиши си 
кодовата дума „СУПЕРМЕН”. 


Можеш да се опиташ да раздадеш подаръци само на децата, което е някъде около 
2 милиарда, все още твърде голяма бройка, но... - запиши си кодовата дума 
„БАТМАН” 


Всъщност може би не е необходимо да раздаваш подаръци на всички деца, все пак 
тези, чиито родители изповядват хиндуизъм, ислям, юдеизъм или пък са атеисти 
не би трябвало да празнуват Коледа - остават само 700 милиона деца - запиши си 
кодовата дума „СПАЙДЪРМЕН” 


Можеш още да редуцираш списъка, като раздадеш подаръци само на послушните 
деца, които са 300 милиона - запиши си кодовата дума „ПАТЕТО ЯКИ” 


Разбира се, можеш да му теглиш една и да не раздаваш никакви подаръци, а да си 
останеш вкъщи на топло пред телевизора, но от Кока-Кола ще ти спрат финансите, 
така че тази опция не е много удачна. 


Когато решиш кой трябва да получи подарък и кой не, можеш да преминеш на 
епизод 2. 


2. 


22 декември е, 2012. Светът все още не е свършил. Май наистина ще трябва да се 
излиза на студа и тази година. Баба Коледка е сготвила боб чорба с праз и ти си 
похапваш вкусно, докато окапваш брадата и мустаците си. Лютите чушлета са 
отлична добавка. Добре че си облякъл зеления си костюм, за да не лекьосаш 
официалния. 


Трябва да помислиш и да направиш разпределение на подаръците. За да не 
объркаш нещата решаваш да раздаваш едни и същи подаръци на всички 
придружени с извинителна бележка. 


Докато попръцкваш от бобеца се замисляш „Какво да подаря?” и облизваш 
мустаците си от запръжката. Трябва да избереш един от трите варианта за 
подарък. 


За момченцата можеш да избираш между камион тип самосвал (запиши кодовата 
дума „ТРУЖЕНИК”), плюшен лъв (запиши кодовата дума „ЛОВЕЦ”) или пъзел 
(запиши кодовата дума „УМНИК”). 


За момиченцата можеш да избираш между къщичка за кукли (запиши кодовата 
дума „ДОМАКИНЯ”), парцалено зайче (запиши кодовата дума „СЕЛЯНКА”) или 
книжка за оцветяване (запиши кодовата дума „УМНИЦА”). 


Ако имаш записана кодовата дума „СУПЕРМЕН” избери и подаръци за възрастните: 
пуловер (запиши кодовата дума „СТУД”), шапка с шал (запиши кодовата дума 


„СТУДЕНО”) или чорапи (запиши кодовата дума „ГОЛЯМ СТУД”). 


Когато си готов е време да преминеш на 3. 


СА 


Току що си натъпкал лулата със специалния тютюн на джуджетата и замечтано 
димиш към заскрежения прозорец. Приятна топлина от пукащи в камината борове 
и смърчове гъделичка въздебеличкото ти тяло, поклащащо се на люлеещия се 
стол. Снежинките навън започват да придобиват причудливи форми на Снежанки и 
Великденски зайци. Ех, този джуджешки тютюн! 


Точно когато съвсем си се отнесъл и напълно си забравил, че само след ден ще 
трябва да обикаляш земното кълбо в луда надпревара с времето, вратата се отваря 
с грохот и в стаята влиза... Прадядо Коледа. Пфу! Какво пък иска сега старият 
сръдливец. Прадядо Коледа всъщност не ти е баща, но по стечение на 
обстоятелствата (включващи два негови брака и три развода) ти си този, който го 
наследи. Той е твоя тъст! 


Нахалникът измъква лулата от дебеличката ти ръка, точно когато си на път отново 
да видиш снежинките под формата на весело закачливи Снежанки и самодоволно 
подръпва от нея. 


-  Синко - той използва това обръщение, въпреки че много добре знае, че го 
мразиш - реших да дойда с теб тази година, за да ти помогна. 


„Не отново” - помисляш си ти. Този разговор се повтаря всяка година. Откакто 
старчока излезе в пенсия и ти го замени, всяка година настоява да дойде, защото 
смята, че знае по-добре от теб как да свърши работата. 


- “Татко - казваш ти с възможно най-милия си тон - знаеш, че и сам мога да се 
справя. Нямам нужда от помощта ти, а и шейната е възтесничка за двама ни. 
Всъщност старецът е 60 кила с мокри гащи, но пък ти компенсираш това повече 
от двойно. 


Прадядо Коледа започва обичайната си тирада за тънкостите на занаята. Когато той 
бил млад нещата се правели по друг начин, имало коледен дух, шейната била 
дървена и така нататък и така нататък. Склерозата го е ударила, пък и май вече 
Алцхаймера чука на вратата. 


Ако откажеш да го вземеш със себе си - премини на епизод 7. 
Ако пък тази година искаш да е стеб (наистина ли?) - премини на епизод 10. 


4. 


Тъкмо когато се обръщаш и се каниш да излезеш от сумрачното хале, едно нахално 
джудже те дръпва за халата. Поглеждаш го въпросително и строго над рамките на 
очилата, но то ти прави припрян знак да се наведеш към него. Едва се сгъваш на 
две от дебелото шкембе, но се оказва, че и това е недостатъчно за малкият 
нахалник, защото иска да ти каже нещо на ухото. Решаваш, че е по-лесно да го 


вдигнеш на ръце, отколкото да се навеждаш още, че току виж хернията пак се 
изсипала. 


-  Хън, мрън, хъм, мъмън - обяснява джуджето. 


Поглеждаш го строго. 


-  Таковата де, нали разбираш, ние двамата решихме онова - продължава да се 
обяснява то. Едва сега забелязваш, че до другия ти крак е застанало още едно 
джудже. Те, джуджетата, са като китайците, така и не можеш да ги различиш 
едно от друго. 

- „ Ние, понеже, нали разбираш, много, такова се обичаме и помислихме, че ти не 
би имал нищо против, нали... 


Все още не можеш да схванеш за какво става въпрос. Тогава другото джудже се 
намесва по-смело и решително и картинката ти се прояснява. Двете джуджета са 
решили да се оженят, но тъй като на северния полюс еднополовите бракове не са 
разрешени те молят да ги вземеш в шейната и да ги хвърлиш я до Дания, я до 
Вашингтон. Да му се и не види! 


Съгласяваш се на тяхната молба - отиди на 6. 
Обявяваш, че си твърдо против подобни извращения - отиди на 8. 


5: 


23 декември, 2012. 1 ден преди Бъдни Вечер. 2 дни след края на света. Наясно си, 
че е време за последни приготовления, но така си се разплул в джакузито, че хич 
не ти се и мисли за това. Горещи бълбукащи мехурчета гъделичкат загрубелите ти 
пети и лумбагото на кръста. Два елена са се домъкнали наблизо и навират 
влажните си муцуни в брадатата ти, а ти отчаяно се опитваш да ги прогониш. 


Правиш последни сметки наум, докато снежинките се сипят по оплешивялата ти 
глава, която иначе умело прикриваш с коледната си шапка. Имаш да свършиш 
толкова много работа преди да тръгнеш, а още дори не си минал през сауната. 


Баба Коледа услужливо носи червената ти хавлия, червения ти халат и червените 
ти чехли (с бели пискюли на върха). 


Няколко джуджета дотърчават с неотложен проблем възникнал в последния 
момент. Свършила е опаковъчната хартия, а все още остават да се опаковат 
милиони подаръци! Нямаш друг избор освен да побързаш към склада по чехли и 
халат. 


Наместваш запотените си очила на тумбестия си нос и оглеждаш огромното хале, 
където всички опаковащи джуджета са спрели работа, очаквайки мъдрото ти 
решение. Осъзнаваш, че сигурно диоптърът ти пак е скочил, защото всичко ти се 
вижда размазано. Може пък кръвното ти да се е вдигнало от горещата вода. Или 
пък докторът каза... В този момент едно джудже те сръчква в прасеца и те изважда 
от отнесените ти здравни размисли. Трябва да вземеш някакво решение. 


Ако наредиш на джуджетата да не опаковат останалите играчки, а само да добавят 
едно етикетче и извинителната бележка, запиши си кодовата дума „СКРЪНДЗА”. 


Ако им заповядаш вместо опаковъчна хартия да използват картонени кутии запиши 
си кодовата дума „ПРАХОСНИК”. 


Върни се на 4. 


6. 


Казваш си, че какво се случва в джуджешките креватчета не е твоя работа и се 
съгласяваш да ги вземеш, като им поставяш няколко условия. 


Първо - ще пътуват удобно настанени във вътрешността на чувал. Второ - няма да 
се обаждат при никакви условия (дори да им свършва въздуха). И трето - след 
медения си месец ще се върнат сами без да идваш да ги прибираш. 


А да, и последно - не искаш да знаеш нищо за джуджешките креватчета! 


Запиши си кодовата дума „ЕЛТЪН ДЖОН” и премини на 9. 


7. 


Както всяка година отново отказваш да вземеш старчока със себе си. Когато се 
налага да го заключиш в един от изоставените складове за бракувани играчки 


(както всяка година) той малко се натъжава. Все пак от съжаление му оставяш 
лулата. 


Баба Коледка не казва нищо, но те гледа с лек укор в очите достатъчен да те вбеси 
и да те накара да отидеш да видиш какво правят джуджетата (нещо, което почти 
никога не правиш). 


Но неприятностите не свършват дотук, оказва се, че тютюнът е привършил, а 
елените са изяли и последните моркови. 


Запиши си кодовата дума „МОРКОВИ” и премини на 5. 


8. 


Вън! Вън от моята работилница! Малки брадати педерастчета! - беснееш ти, а 
възголемият ти корем се тресе от доброта - Ще ми се женят, ще ми се омъжват, 
тоест! Вън! 


Джуджетата се разплакват, като истински гейчета, подсмърчат и бършат малките си 
женствени очички с дългите си мъжествени бради. После чупят китки и крачка, а 
излизайки през вратата се прегръщат успокоявайки се. 


Ти беснееш още малко, а после се заканваш да въведеш нови правила в 
общежитията на джуджетата. 


Мини на 9. 


9. 


Тази вечер не можеш да заспиш от притеснение, а когато все пак успяваш да се 
унесеш в дрямка ти се присънват коледни кошмари. Всяка година сънуваш един и 
същи сън! Промъкваш се в тесни комини (за теб всички са такива) покрити със 
сажди, които изведнъж се разклоняват и се превръщат в безкраен лабиринт, от 
който няма измъкване. Червени и жълти грилянди се протягат към теб, опитвайки 
да се увият около врата ти и да те задушат. После се оказваш в непроходима гора 
от коледни елхички и измъквайки се с нарязан от счупените стъклени топки задник 
се оказваш върху планина от коледни курабийки, които трябва да изядеш, за да не 
обидиш децата. В небето се разнася гръмовен глас „Господин Дядо Коледа! Бойко 
Борисов Ви търси! Каза да не започвате с раздаването на подаръците преди да е 
прерязал...” Точно тогава се събуждаш облян в пот. 


Всяка година се заричаш да разбереш кой е този Бойко Борисов и какво иска да 
реже, но после зает в раздаването на подаръци забравяш за това до другата 
година. 


Ставаш и разтъркваш очи - остават няколко часа на приготовления, а сред тях е и 
най-важното събитие, което няма как да пропуснеш - джуджешкото парти! 


Премини на 11. 


10. 


Явно нещо си се чалнал в главата, но се съгласяваш старчока да те придружи тази 
година. В очите му изгрява луд блясък, който не си виждал от години. Старецът 
дори изпълнява своя уникален танц на радостта и хуква да търси коледния си 
костюм прояден от молците. 


Баба Коледка с усмивка на уста ти благодари, че си направил едно добро дело, а ти 
махваш припряно с ръка и се чудиш колко ли ще съжаляваш за това си решение. 


Но после отново си подръпваш от лулата и забравяш за цялата история. 


Премини на 5. 


11. 


Всяка година по това време джуджетата празнуват единствения си почивен ден в 
годината, в който се натряскват, като руски джуджета, след което се разделят на 
гноми и елфи и бягат голи в снега, докато не започнат да повръщат. На следващия 
ден проспиват Коледа. Явно намират това за голямо забавление и невероятен 
ритуал, защото му отдават огромно значение и държат да присъстваш, точно 
когато си най-зает преди тръгването. Просто няма как да им откажеш. 


И тази година са пренаредили най-големия склад, и са го украсили със странни 
транспаранти като „Преди пиене не употребявай алкохол!” и „Днес цял ден е 
санитарен полуден", а най-ниското джудже Върлинчо се е покачил върху най- 
високия стол и изнася реч за вечната дружба между джуджета и хобити. Опънали 
са дълги софри, върху които са наредили всякакви видове алкохол, а тук-таме се 
мярка суджук и сланина. Изпитваш известни съмнения откъде са се взели тези 
деликатеси и започваш наум да броиш елените си, когато те подканват да си сипеш 
за пиене. Няма как да им откажеш, макар че неохотно пробваш всяка година. 


И така какво ще пиеш: 


Тъмна бира от шишарки - отиди на 12. 
Вино от борови клонки - отиди на 13. 
Уиски от елхови връхчета - отиди на 14. 


12. 


Тъмната бира е отлична за зимния сезон (който на северния полюс никога не 
свършва). Преди да си се усетил вече си ударил няколко халби и спориш с три 
джуджета за склонността на елените да изпускат газове в лицето ти, докато теглят 
шейната. 


Малко си се поомотал, но знаеш, че е време за тръгване, така че несигурно се 
запътваш към врата. Гаврътваш още една халба за кураж по пътя навън. Знаеш (от 
богатия си опит през миналите години), че скоро свежият въздух и голямата 
надморска височина няма да оставят и следа от джуджешкото пиво. Запътваш се 
към оборите, където летящите елени вече неспокойно ритат по вратата и пръхтят с 
големите си джуки. 


Запиши си кодовата дума „ЗАГОРКА” и премини на 15. 


13. 


Добавяш малко черно пиперче към прекрасното лилавеещо вино от борови 
клонки, за да се стоплиш. После решаваш да се постоплиш още малко. Налага се да 
разкопчееш палтото си. След още няколко чаши оставаш по потник, а няколко 
джуджета вече са се качили на въздългата дървена маса и играят казачок. 


С нежелание осъзнаваш, че е крайно време да тръгваш. С уверено поклащаща се 
походка се отправяш към вратата, но решаваш, че вън е много студено и гаврътваш 
още една чаша да се стоплиш. Надяваш се, че свежият въздух и голямата 
надморска височина на полета ще > пооправят малко нещата, защото 
предпразнично ти се вие свят докато наближаваш оборите където летящите елени 
вече неспокойно ритат по вратата и пръхтят с големите си джуки. 


Премини на 15. 


14. 


- „Сипи още по едно! - казваш към близкото джудже, което си е натопило 
брадата в бурето с омайното елхово уиски и разлива с черпака. Друго 
дотърчава отвън с поредната висулка, която раздробява на парчета за твоята 
възголяма чаша. 

- И казвам Ви аз, братлета - повтаряш за единадесети път тази история - 
Снежанка направо не знаеше какво става! 


Уискито здраво те е ударило в главата, а една дузина джуджета правят челни 
стойки на дървената софра. Скоро се оказва, че танцуваш валс, заедно с поне 
половината от тях. 


В този момент вратата се разбива с гръм и трясък и две Баби Коледки нахълтват 
през отвора побеснели. Лявата от тях размахва пръст, а дясната крещи нещо за 
някакви подаръци. Смътно си спомняш, че трябва да се качваш на шейната и с 
огромно нежелание, подкрепян от двете страни от Бабите Коледки се запътваш 
към оборите. Свежият въздух малко пооправя нещата, но въпреки това когато 
достигаш елените откриваш, че те значително са увеличили бройката си. 


Запиши си кодовата дума „ДЖОНИ” и премини на 15. 


15. 


Старата шейна с развалено серво управление стои паркирана отпред. С все още 
замаяна глава се опитваш да впрегнеш елените, които се блъскат спорейки кой 
къде да застане. Няколко от тях удрят рога и блъскат муцуни, докато носовете им 
не почервенеят. Никога не можеш да запомниш в какъв ред да ги подредиш, а ите 
всички изглеждат еднакви, което не ти помага особено. Те, елените са като 
джуджетата, всички са еднакви! 


- “Ти как се казваше? - питаш един от тях. 

- “ Денсър - отговаря той - докато щастливо танцува в снега. 

- Я, за пръв път виждам говорещ елен - обажда се кучето ти Балкан. 
- “Иаз- добавя шейната. 

- Айде стига вече с тез коледни магии - измрънкваш под сурдинка. 


Имаш смътен спомен, че водачът на впряга беше мъжки, но от там нататък ти е 
пълна мъгла. Време е да подредиш еленчетата. 


Първо Денсър, после Дашър, Пренсър, Виксен, Комета, Купидон, Донър, Блитцен и 
Рудолф - запиши си кодовата дума „ЕКСПЕРТ” 


Първо Рудолф, после Дашър, Денсър, Пренсър, Виксен, Комета, Купидон, Донър и 
Блитцен - запиши си кодовата дума „ШОФЬОР” 


Първо Дашър, после Денсър, Виксен, Комета, Пренсър, Донър, Купидон, Блитцен и 
Рудолф - запиши си кодовата дума „ШУМАХЕР” 


Първо Рудолф, после Комета, Пренсър, Дашър, Денсър, Виксен, Донър, Купидон, и 
Блитцен - запиши си кодовата дума „ИЗТРЕБИТЕЛ” 


Премини на 16. 


16. 


Най-после настъпва дългоочакваният миг на излитането. Копитцата на елените 
предстартово рият снега, а Пренсър дори се изаква от нетърпение. Единствените 
две останали трезвени джуджета (май са от някаква секта) размахват сигнални 
лампи. Завърташ ключа на шейната, когато виждаш, че Баба Коледка търчи с все 
сили към теб. 


- Забравил си си шофьорската книжка! - крещи тя. 

Скоро всичко е наред и шейната се понася във въздуха над смълчаните полета. 
Магията на тихата и свята нощ завладява света, докато перлени снежинки 
танцуват във въздуха и се сипят върху голи, повръщащи джуджета. Ех, каква 
идилия - коледна магия! 

- „Хо, хо, хо! - раздава се леко налудничавият ти смях, докато дръпваш поводите. 


Трябва да обиколиш Земята, но в каква посока? 


От изток на запад - запиши си кодовата дума „СЪРП” 
От запад на изток - запиши си кодовата дума „ЧУК” 


Премини на 17. 


17. 


Шейната се тресе от ускорението и звучи сякаш ще се разпадне всеки момент. 
Спирачките засичат от време на време, а предпазният колан се е врязал в 
шкембето ти. „Трябва да си купя нова или поне да я закарам на ремонт” - минава 


ти през ума както всяка година, но после Коледата отминава и забравяш до 
следващата година. 


Еленчетата весело летят размахвайки копитца и балансирайки с рогца, а долу 
хората спят (или пък правят други неща). Най-после настъпва светлият празник! 


Време е да разберем колко подаръци би могъл да раздадеш. Виж кои кодови думи 
си записал и запиши съответния брой подаръци към дневника си. 


„ТРУЖЕНИК” - самосвалът е едър и тежък подарък, запииши 100 милиона 
подаръка 

„ЛОВЕЦ” - лъвчетата са по-леки, пък и можеш да ги понатъпчеш, запииши 300 
милиона подаръка 

„УМНИК” - пъзелът е малък и лек (и евтин), чудесен избор, запииши 500 милиона 
подаръка 

„ДОМАКИНЯ” - къщичките за кукли са твърде едри, добави 100 милиона подаръка 
„СЕЛЯНКА” - зайчета, хм... ок, добави 300 милиона подаръка 

„УМНИЦА” - книжките са малък и лек подарък (споменахме ли евтин), добави 500 
милиона подаръка 

„СТУД” - пуловери, чудесен подарък, но не и твърде ефективен, добави 150 
милиона подаръци 

„СТУДЕНО” - шапка и шал (дори и за живеещите на Екватора ли?), добави 350 
милиона подаръка 

„ГОЛЯМ СТУД” - чорапи (нима има по-добър коледен подарък?!), добави 600 
милиона подаръка 

„СКРЪНДЗА” - липсата на излишна опаковка ти позволява да натъпчеш в шейната 
още 400 милиона подаръци 

„ПРАХОСНИК” - големите картонени кутии заемат твърде много излишно място, 
добави още 200 милиона подаръка 


След като приключиш с първоначалните сметки подкарвай шейната към 18. 


18. 


Няколко птици отчаяно избягват шейната ти, сбогувайки се с перата си. Пикираш и 
после набираш височина. Още няколко птици се разлитат като парченца на пъзел. 
Бузите и носът ти приятно са се зачервили от насрещния вятър (и не само). 


Противно на всякаква астрономическа логика отново е пълнолуние, както всяка 
Коледа, за да може грациозният ти силует да се очертае на фона й за назидание на 
неверниците. В крайна сметка вие с Батман винаги можете да разчитате на луната. 


Провери кодовите си думи. Ако имаш кодовата дума „МОРКОВИ” премини на 20, 
ако я нямаш премини на 22. 


19. 


|” 


Ех, че весела Коледа! „Вееесела Коледа, кончета!” - провикваш се ти към елените, 
на които отдавна им се е завило свят и виждат слънца посред нощ. С майсторско 
управление на шейната правиш невероятни лупинги, на които би завидял всеки 
опитен пилот. След поредното тройно превъртане назад поне стотина хиляди 
подаръка се изсипват над пустинята Сахара. 


- “ Видяхте ли го този номер, кончета! - провикваш се ти - Искате ли пак? Хо, хо, 
хо! 


Опитваш се да взимаш завоите на пета, но на шейната и е някак трудно и скърца 
пронизително. Така не си се забавлявал откакто повръща на синджирлийките, 
когато беше на пет. 


Мяташ подаръците със завидна точност, но понякога не само не уцелваш комина, 
аи квартала. „Е, какво пък толкова” - казваш си развеселено - „хората ще си ги 
съберат на сутринта”. 


Намали бройката на подаръците, които би могъл да раздадеш наполовина и 
премини на 24. 


20. 


Турбуленцията те залепя за седалката, а адреналинът те удря в петите. Дори не 
усещаш хемороидите. Но ще бъде ли адреналинът достатъчен да неутрализира 
огромните количества погълнат алкохол? 


Ако имаш записана кодовата дума „ЗАГОРКА” премини на 21. 


Ако имаш записана кодовата дума „ДЖОНИ” премини на 19. 
Ако нямаш нито една от двете премини на 23. 


21. 


От тъмното пиво почти не е останало и следа, освен звучните оригвания 
придружени със звънлив празничен смях. Шофирането ти е отлично (доколкото 


отлично може да бъде твоето шофиране) и голяма част от подаръците ще 
достигнат своето местоназначение. 


Премини на 24. 


22. 


Прадядо Коледа се държи учудващо добре. Е, не може да си спести някои 
забележки относно твоите шофьорски умения. Както и такива за изправността на 
шейната. Както и за телосложението ти, дрехите ти и избора ти на подаръци. Но 
иначе е добре. 


Шейната прави изненадващо салто, но той се намесва светкавично бързо дърпайки 
ръчната и завъртайки кормилото, при което успява да я върне в пътя. 


- “Хо, хо, хо! - в синхрон се разнася психопатският ви смях. 
- „Хо, хо, хо! - цвилят и елените от радост и недостиг на кислород в малките им 
мозъчета. 


В интерес на истината съветите му са добри, а помощта неоценима. Умножи 
бройката на подаръците, които ще успееш да раздадеш по 2 и премини на епизод 
20. 


23. 


Виното така те е стоплило, че все още не ти е студено. Даже си разкопчал кожуха и 
отдолу сивее старата ти, опърпана пижама. От време на време махаш шапката да 
ти се проветри главата, при което всеки път изръсваш поне хиляда подаръка от 
шейната. 


Взимаш завоите с широки захождания, при които елените опасно се накланят ту 
наляво, ту надясно. От време на време погледът ти леко се разфокусира и 
пропускаш стотина градове и селца, но какво пък толкова - на душата ти е весело и 
леко. Дори по някое време запяваш вечния евъргрийн „Над смълчаните полета 
пеят траурни звънчета”. 


Чудно вино правят тез джуджета! Намали бройката на подаръците, които би могъл 
да раздадеш с 1/3 и премини на 24. (Ако е необходимо при деленето закръгляй 
нагоре - и парче подарък си е направо цял подарък!) 


24. 


Коя от кодовите думи имаш записана? 


„ЕКСПЕРТ” - епизод 25 
„ШОФЬОР” - епизод 26 
„ШУМАХЕР” - епизод 27 
„ИЗТРЕБИТЕЛ” - епизод 28 


25. 


Денсър има уникален собствен стил, с който води еленовия впряг - това не може да 
му се отрече. Той е нещо средно между дърпане на шейната и брейк данс, като от 
време на време хвърля по някое чалга копитце. Преди години ти настояваше 
Денсър да отиде на Бродуей, но той категорично отказа. Сега изнася чести 
представления за джуджетата в големия хамбар. 


Ненадминат е в танцуването на музика, която само той чува. За съжаление другите 
елени никак не могат да се напаснат в неговия ритъм и от време на време се чуват 
както тихи мърморения така и по-гласовити призиви за линч. Денсър не им обръща 
особено внимание, тъй като е запленен от собственото си изпълнение, при което 
шейната подскача и се мята из въздуха, а подаръци се сипят наляво и надясно. 


Намали бройката на подаръците, които би могъл да раздадеш наполовина и 
премини на 29. 


26. 


Рудолф се справя отлично с воденето на шейната, а елените зад него тренирани с 
годините да теглят точно в този последователност също не му отстъпват. Да му се 
не види, някак си уцелил правилната комбинация, макар и порядъчно подпийнал. 


Продължи на 29. 


27. 


Дашър е невероятно скоростен елен. Много по-скоростен от останалите, което е 
известен проблем, когато той води впряга. На практика той опъва като изоглавен, 
както другите елени така и шейната, след което се уморява, пръхти като парен 


локомотив и спирате да почивате. Още от малко еленче Дашър постоянно 
тормозеше другите елени да се състезават и това се повтаряше всеки ден. От 
тогава те не го обичат много. 


Намали бройката на подаръците, които би могъл да раздадеш наполовина и 
премини на 29. 


28. 


Рудолф е отличен водач, но другите елени се блъскат и ритат и все не могат да си 
намерят мястото. Виксен постоянно се озърта назад към Купидон и му хвърля 
закачливи погледи, а Блитцен се опитва да настигне Донър, в резултат на което 
шейната описва странни осморки и ръси подаръци. 


Скоро пада мъгла, което не е проблем за Рудолф, чийто червен нос, свети като 
сигнална лампа, но другите още повече се объркват. (Елените често злословят за 
странния нос на Рудолф и твърдят, че той обича да си попийва порядъчно, което 
разбира се не е вярно - двамата с Рудолф пийвате съвсем умерено, когато имате 
повод.) 


Намали бройката на подаръците, които би могъл да раздадеш с 1/3 и премини на 
29. (Ако е необходимо при деленето закръгляй нагоре - и парче подарък си е 
направо цял подарък!) 


29. 


От десетина минути нещо опасно стърже в предната дясна част на шейната, но ти 
не му обръщаш никакво внимание, когато съвсем изненадващо тя изгрухтява 
тъжно, разтриса се и угасва, увисвайки магически в небето. Закъса я! Нямаш 
никакви инструменти за ремонт, а и да имаше нямаш идея как да ги използваш. 


Точно тогава нещо се размърдва в един от чувалите. Ако имаш кодовата дума 
„ЕЛТЪН ДЖОН” премини на 31, ако не отиди на 30. 


30. 


Развързваш един прокъсан от ежегодна употреба чувал и от вътре подава глава 
малко еленче промъкнало се нелегално на борда на шейната. Оглеждаш се 
учудено, когато забелязваш, че Виксен и Купидон гледат виновно настрани. 


Малкият дребосък уверено заявява, че е готов да води впряга, като дори не 
забелязва, че шейната е развалена. За капак на всичко снегът преминава в 
замръзнал дъжд. 


Псуваш десетина минути, но в крайна сметка се залавяш с ремонта (докато 
еленчето постоянно ти се навира в ръцете). След около час все пак успяваш някак 
си да подкараш шейната принуждавайки дребосъка да бута отзад. 


Отиди на 32. 


31. 


Напълно беше забравил за хомосексуалните джуджета, след като ги напъха в един 
чувал и го метна сред купища играчки с обещанието да ги изхвърлиш прелитайки 
над Холандия. Сега малките джуджаци подават глави отвътре и се оглеждат 
наоколо клепайки с разкошни дълги мигли. За твоя огромна изненада те се заемат 
с ремонта на шейната като демонстрират небивала за монтьор грациозност. 


С помощта на малко парчета от подаръци, тиксо, кибритени клечки и червило 
успяват да се справят с проблема за по-малко от 10 минути, а от частите, които им 
остават (не сте ли забелязали, че след ремонт ВИНАГИ остават излишни части) 
конструират няколко подобрения, с които шейната лети два пъти по-бързо, макар 
и само назад. 


И така бясно продължавате по пътя си (на обратно), а те се включват да помагат, 
докато обсъждат най-новите клюки от света на модата. Молиш ги само да не сядат 


в скута ти. 


Умножи бройката на подаръците, които ще успееш да раздадеш по 2 и премини на 
епизод 32. 


32. 


Коя от двете кодови думи имаш записана: 


СЪРП - премини на 37. 
ЧУК - премини на 34. 


33. 


„Извънземни не съществуват” - казваш си ти. „Ги също” - чуваш глас в главата си, 
при което НЛО-то изчезва от погледа ти стопявайки се във въздуха като коледна 
снежинка на печка „циганска любов”. „Да му се не види” - промърморваш ти под 
оредял мустак и се захващаш да раздадеш колкото се може повече подаръци. 


Добави 50 милиона подаръци и премини на 36 за оценка на играта. 


34. 


„В празничната вечер, в празничния час...” - припяваш си ти, докато шейната 
подскача по облаци и облачета препускайки по-бързо от вятър в безветрен ден. 
Мяташ подаръци надолу и дори успяваш да уцелиш някой комин от време на 
време. Обхванало те е празнично настроение - най-после вече му се вижда края. 
Все пак значително успя да съкратиш работното си време, като тръгна от запад на 
изток. 


Намали бройката на подаръците, които би могъл да раздадеш наполовина и 
премини на 37. 


35. 


- Дръжте се, братлета! - викаш ти, докато скачаш през глава от шейната. С 
примерено спъване прелиташ няколко метра и се приземяваш върху гърба на 
Блитцен (при което за малко не му го счупваш) и с един замах на ръката го 
освобождаваш от поводите. 

- Ъп,ъп енд ъуей! - извикваш ти като същински Супермен, при което Блитцен се 
изстрелва напред, а ти увисваш във въздуха. 


Падайки надолу по някаква дива случайност успяваш да се уловиш за летящата 
чиния, при което оставаш да висиш като прани гащи, захванат за мятащия се 
космически кораб. Елените се оказват по-умни от теб и успяват да докарат 
шейната под вас, където благополучно се приземявате. 


Когато всичко се успокоява от НЛО-то излизат четири малки зелени човечета с 
големи шкембета, бели бради и коледни шапки. „Бая пълнички тез извънземни и 
доста странно облечени!” - казваш си наум, забравил, че те владеят телепатията. 
„Вижте кой говори, хо хо хо!” - чуваш в главата си и едва тогава осъзнаваш, че това 
са твоите колеги от Марс. 


За въртате луличката с остатъците от тютюна. 


„Та, как попаднахте тук?” - телепатията се оказва много удобно нещо. „Сбъркахме 
пътя” - отговарят те. Явно и колегите ти от други планети не са много по-умни от 
теб. „И после решихме, че така и така сме тук можем да раздадем подаръците си, 
но шейната се повреди” Хвърляш скришом един скептичен поглед към 
космическия кораб забравил, че те владеят телепатия. „Марсианските еленчета се 
вътре” отговарят те на неизказания ти въпрос, при което отвътре излизат няколко 
зелени морски свинчета с два чифта рога на дупетата си. Едно от тях има ярко 
зелен нос. 


- “Вижте много добре си бъбрим, но аз имам график да гоня - казваш им този път 
на глас, когато телепатията започва да ти омръзва. 

- Нямаш грижи - отговарят те на неразбираем извънземен език - и ние ще 
помогнем! 


Оказва се, че те раздават малко странни подаръци като капачка от дезодорант, 
шнур от ютия или пък лява ръкавица, но това е без значение, защото заедно 


успявате да добавите впечатляващите 125 милиона подаръци към твоята бройка. 


Премини на 36 за оценка на играта. 


36. 


Дойде моментът на истината! Провери коя кодова дума имаш записана и колко 
подаръци си успял да раздадеш. 


Кодова дума „СУПЕРМЕН”. Ако си успял да раздадеш поне 7 милиарда подаръка 
мини на 38, ако не на епизод 42. 


Кодова дума„БАТМАН”. Ако си успял да раздадеш поне 2 милиарда подаръка 
премини на 39, ако не на епизод 43. 


Кодова дума „СПАЙДЪРМЕН”. Ако си успял да раздадеш поне 700 милиона 
премини на 40, ако не на епизод 44. 


Кодова дума „ПАТЕТО ЯКИ”. Ако си успял да раздадеш поне 300 милиона подаръка 
премини на 41, ако не на епизод 45. 


37. 


Раздаването е към своя край. Нещата вървят отлично и имаш шанс да раздадеш 
повече подаръци от очакваното. Специално за този специален случай си скатал 
малко специален джуджешки тютюн в шапката си. Изваждаш лулата от секретния 
си джоб в костюма и с бавни отмерени движения я натъпкваш добре. Нищо не 
може да се сравни с няколко дръпки горе над облаците, близко до звездите... 


След малко ефектите не закъсняват. Сякаш от нищото долита една летяща чиния, 
чиито светлини примигват като развалени коледни лампички, а от двете и страни 
излизат кълбета задушлив черен дим. „Брех” - казваш си ти - „добър е този 
тютюн!” - когато НЛО-то отчаяно се накланя на една страна, за да избегне удара с 
шейната. Решаваш, че си прекалил и оставяш настрана лулата, когато космическият 
кораб прави нов лупинг и за малко не отнася Прансър, а Комета! панически се 
опитва да побегне. 


Разтъркваш очи, но НЛО-то не изчезва. Забелязваш, че едно малко зелено човече с 
коледна шапка се е надвесило през единия люк и крещи „Помощ, 
катастрофираме!” на някакъв странен извънземен език, който незнайно как 
разбираш. Телепатия, казваш си ти - и поглеждаш скришом към лулата. 


„Дядо Коледа” - чуваш глас в главата си - „ти си нашият единствен шанс. Ние не 
съществуваме, помогни ни!” Хм, странна логика. Ами сега? Помисли добре, защото 
това е последният ти шанс да раздадеш допълнително подаръци. 


Ако игнорираш въображаемите извънземни и се съсредоточиш в задачата си - 
премини на 33. 


Ако се опиташ да помогнеш на въображаемите ти приятелчета, чиито гласове 
чуваш в главата си - премини на 35. 


1 Името на Комета идва от инцидент първият път, когато тя води впряга на шейната. 
В една мразовита, мъглива вечер прибирайки се към Северния Полюс тя видя 
светлина и я взе за фара, който води елените. Нейната глава спаси света от 
задаващия се апокалипсис и тя се превърна в герой, но от тогава е леко чалната и 
лигите и текат неконтролируемо, когато види ярки светлини. 


38. 


Не е за вярване! Ти си най-добрият Дядо Коледа бродил някога на Бъдни Вечер! 
Всички световни медии и правителства признават твоето съществуване и ти се 


превръщаш в най-популярната знаменитост на света. Заваляват покани за участия 
във филми, телевизионни и радио програми. Нешънъл Джеографик стартират 
специален 24-часов канал, в който предават на живо всяка глупост, която правиш 
приемана с въздишки от милиони почитатели по целия свят. Вече получаваш писма 
не само преди Коледа. Дейвид Бекъм и Пош Спайс идват на крака да се снимат с 
теб за спомен. Дори Прадядо Коледа използва създалата се истерия, за да 
публикува автобиографичните си записки. Получаваш предложение да проведеш 
кастинг за нова Снежанка, но Баба Коледка само скръцва със зъби и всичко 
приключва дотам. Правиш си липосукция и най-накрая от 7ОР ти предлагат по- 
изгоден договор. Можеш отново да облечеш традиционния си зелен костюм. Хепи 
енд! 


39. 


Отлично! Ти си един великолепен Дядо Коледа! Когато приземяваш шейната на 
покрива на халето за бракувана стока всички те посрещат с овации. Джуджета, все 
още неизтрезнели, се опитват да те подхвърлят във въздуха, но поради твоите 
килограми и тяхното състояние опитът завършва със счупен крак. Следващите 
месеци си на легло, но това не те притеснява особено. Все още щастлив от 
извършения подвиг и охранван от манджите на Баба Коледка успяваш да 
наддадеш 10-тина килограма до Великден. Това се казва живот! 


40. 


Браво. Ти си един добър Дядо Коледа! Баба Коледка те посреща като герой - 
приготвила ти е топъл шоколад и вкусна баница. За нея винаги ще бъдеш нейния 
Супермен - ех един възпълен, стар и глуповат Супермен, но пък само неин. 
Елените решават да засвидетелстват любовта си и на следващия ден изнасят 
специално представление в твоя чест, звездата в което е, разбира се, Денсър, а 
вечерта Баба Коледка ти е оставила две таблетки Виагра на нощното шкафче! 


41. 


Може да се каже, че се справи. Е, целта ти не беше кой знае каква, но един Дядо 
Коледа трябва да си знае възможностите. Все пак килограмите и възрастта вече си 
казват думата. Завръщайки се на Северния Полюс си посрещнат от велите 
аплодисменти на някои от джуджетата и събралите се резервни елени, които 
пляскат с копитца. Баба Коледка се хвърля на врата ти (с всичките си 90 кила) и те 
разцелува. Ти се справи със задачата, но скоро ежедневието отново връща живота 
ти в старото му русло - нещо, което е по вкуса ти. Да наточиш винце, да претакаш 


зелето и вечерите с Рудолф да обсъдите на по чашка лудите, млади години. Ех, а 
бяха времена! 


42. 


Не можа да се справиш, но и целта, която си беше поставил бе твърде висока. За 
съжаление профсъюзът на джуджетата се възползва от твоя провал и започва 
безсрочна стачка. Настояват за по-високи заплати, здравни осигуровки, повече 
отпуска и майчинство. На твоят довод, че те са само мъжки и нямат нужда от 
майчинство само вдигат рамене. Не след дълго и елените се присъединяват към 
стачката, защото искали по-пресни моркови и по-добри хигиенни условия. Накрая 
се виждаш принуден да теглиш кредит, за да изпълниш изискванията на всички. До 
края на живота си ще трябва да раздаваш подаръци. 


43. 


Не се справи. След няколко дни ти позвъняват от „Съюза на Приказните Същества” 
и настояват за обяснение на случилото се. Опитваш се да изкараш виновни 
елените, но номерът не минава и те осъждат на принудителен обществено полезен 
труд. Ще трябва да помагаш на Великденския Заек, а това се оказва най-ужасното 
възможно наказание. Той е пълен трезвеник, не пуши и говори единствено за 
Възкресението. Двамата трябва да скриете милиони и милиарди яйца, които ти с 
твоята непохватност постоянно чупиш и се налага да започвате отначало. Няма 
надежда! 


44. 


Пълен провал! Ти си един жалък Дядо Коледа. Съвсем скоро от Кока-Кола се 
обаждат да ти съобщят, че прекратяват рекламния ти договор. Изпадаш в ужасна 
депресия и се пропиваш (в смисъл още повече). Забъркваш се с няколко Снежанки, 
които искат коледни подаръци от теб - яхти, пръстени и спортни коли. Профукваш 
всичко на хазарт и съвсем скоро на Северния Полюс пристига съдия изпълнител, 
който описва джуджетата, елените и дори собствения ти костюм и брадата. Това е 
краят! 


45. 


Ти си най-жалкото подобие на Дядо Коледа съществувало някога. Не можеш 
повече да продължаваш да се занимаваш с това. Правиш си пластична операция 
(неуспешна), сменяш си името на Дед Мороз и заминаваш за Русия. Продаваш 
всичко налично и отиваш да живееш в Сибир. Елените отказват да работят повече с 
теб, затова си купуваш моторна шейна „ЗИЛ” на старо и се научаваш да пиеш 
водка. Така свършва легендата за Дядо Коледа! 


